
Az etnikai profilalkotás emberi jogi összefüggései

A modern, demokratikus társadalmak legalapvetőbb követelményeihez tartozik az alapjogok széles körű biztosítása, azok magas szintű jogszabályban történő lefektetése és érvényesülésük garanciáinak megteremtése.
Dolgozatomban arra törekedtem, hogy elemezzen a diszkrimináció tilalmának, ezen belül is a faji és etnikai alapú megkülönböztetés tilalmának megsértéséből származó etnikai profilalkotás jogi hátterét és gyakorlati megjelenési formáit, valamint megoldási lehetőségeket vázoltam fel az alapjogok tiszteletben tartását biztosító jogi garanciarendszer kialakítására.
Kutatásom során arra a megállapításra jutottam, hogy ugyan a diszkrimináció tilalmát számos nemzetközi és nemzeti szintű jogszabály garantálja, a bűnüldözési és bűnmegelőzési gyakorlatban mégis komoly kihívást jelent az emberi jogok, különösen az egyenlő bánásmód követelményének érvényre juttatása. Mivel az etnikai profilalkotás megjelenése alapvetően gyakorlati jellegű probléma, fontosnak tartottam kiemelni a gyakorlati szempontokat, különös tekintettel a rendőrségi intézkedésekre.
Végső soron kutatási eredményeimből azt a következtetést vontam le, hogy a magyar rendszer ugyan tartalmaz hiányosságokat, de ezeket a hézagokat tudatos jogalkotói tevékenység és a hatóságok által mutatott jogszerű eljárásra való törekvés mellett kitölthetőnek tartom. Szükség van olyan módszerek átültetésére (pl. a dublini helyszíni kutatásom témáját képező „Diversity Works”), melyek már nyomozóhatósági szinten korlátozzák az etnikai profilalkotás jellemzővé válását, ezzel biztosítva a diszkrimináció tilalmának, illetve az egyenlő bánásmód elvének érvényesülését. Ezen felül az etnikai adatkezelés fontosságára is igyekeztem felhívni a figyelmet, hiszen a problémák kezelésére az adatvédelmi szabályok megfelelő alkalmazásában is jelentős előrelépési lehetőséget látok.
A kutatás az Európai Unió és Magyarország támogatásával, az Európai Szociális Alap társfinanszírozásával a TÁMOP 4.2.4.A/2-11-1-2012-0001 azonosító számú „Nemzeti Kiválóság Program – Hazai hallgatói, illetve kutatói személyi támogatást biztosító rendszer kidolgozása és működtetése konvergencia program” című kiemelt projekt keretei között valósult meg.



